A korabeli beszámolók szerint a burgundi herceg dührohamot kapott, amikor közölték vele a hírt Hagenbach haláláról, de nem rendelt el azonnali megtorlást. Augusztusban azonban már készen állt a „bűnösök” megleckéztetésére, így a burgundiai csapatok, Hagenbach fivére, Stefan vezetésével betörtek Elzász Sundgau régiójába, ahol fosztogattak, gyilkoltak és mindent felégettek maguk mögött. Ez az akció a svájci szövetség elleni háborút vetítette előre, amelynek első ütközete az 1476. március 2-án megvívott grandsoni csata volt, amelyben a herceg csapatai kis véráldozattal járó vereséget szenvedtek. Három hónappal később Károly ismét betört a svájci területre, ekkor már megsemmisítő vereséget szenvedett a murteni csatában. A háború utolsó felvonása 1477 januárjában volt, amikor a svájciak a nancyi csatában ismét elverték a hercegség seregét, és Merész Károly is elesett. Halála után a Burgundi Hercegség területét felosztották a térség hatalmai.